Minn 8,118 pazjent li ngħata kura f'kuritur fl-2012 għal ftit iktar minn 600 din is-sena. Daqshekk kienet ikkontrollata l-problema tal-pazjenti fil-kurituri wara tliet snin ta' amministrazzjoni ġdida. Iktar minn hekk jirriżulta li, bejn April u Awwissu ta' din is-sena, ma kien hem ebda pazjent fil-kurituri. It-tagħrif li għandha l-gazzetta KullĦadd huwa kkonfermat minn dawk li mal-pazjenti jaħdmu kuljum, fosthom l-Unjin tal-Infermiera u l-Qwiebel. Il-Ministru għas-Saħħa, Chris Fearne, qal li l-figuri tal-aħħar xhur jimlewh b'kurraġġ. "Minħabba n-numru akbar ta' nies li jkun hawn f'pajjiżna, ix-xhur sajfin ukoll huma meqjusin bħala wieħed mill-aktar perjodi fejn l-isptarijiet tagħna jkunu ffullati, b'peak ieħor ikun fl-eqqel tax-xitwa," qal Fearne. Anke Colin Galea, is-Segretarju Ġenerali tal-MUMN, innota t-titjib li kien hemm. Qal li, għalkemm ix-xitwa dejjem tkun iktar problematika, mhux darba u tnejn li s-sajf kien bil-pazjenti fil-kurituri. "L-MUMN innutat li, f'dan l-aħħar perjodu, sodod fil-kurituri fl-Isptar Mater Dei kważi saru ineżistenti; jiġifieri aħna sodisfatti li qed insibu soluzzjonijiet," qal Galea, li kellu kliem ta' tifħir għall-ftuħ tas-swali ġodda u l-pjan li hemm li jinfetħu iktar swali "biex din tal-kurituri naqtgħuha darba għal dejjem, kif jidher li mexjin l-affarijiet". Il-problema ta' nuqqas ta' sodod fl-isptarijiet tagħna kienet ilha tinħass sa minn żmien l-Isptar San Luqa, iżda bil-migrazzjoni lejn l-Isptar Mater Dei is-sitwazzjoni ggravat hekk kif fl-Isptar Mater Dei kien hemm inqas sodod milli kien hemm f'San Luqa. "Għalkemm ma nistgħux ngħidu li din il-problema ġiet eliminata għalkollox, żgur is-sitwazzjoni tjiebet ferm, speċjalment wara l-ftuħ ta' binja ġdida biswit l-Emerġenza, b'żewġ swali ġodda. Barra minn hekk, mill-ftuħ tal-Isptar tal-Onkoloġija Sir Anthony Mamo, fl-Isptar Boffa sar xogħol ta' manutenzjoni biex illum jospita fih pazjenti li jkunu qegħdin jingħataw kura fit-tul," żied il-Ministru Fearne. Għamlu differenza kbira tliet swali li nbnew f'inqas minn sena. Dawn huma l-MAU1 u l-MAU2 li jinsabu fil-binja bisiwt l-Emerġenza, u l-MAU3 li hi sala ġdida li ġiet inkorporata f'Mater Dei. Bejniethom hemm total ta' 85 sodda ġdida. Fearne żied jgħid li l-binja bisiwt l-Emerġenza se tkompli tikber b'aktar sulari. "Il-pjan tagħna hu li jkollna sptar tal-maternità, għan-nisa u t-trabi. L-istess idea li gvernijiet Laburisti għamlu b'Karen Grech li iżda, maż-żmien, taħt il-Partit Nazzjonalista fil-Gvern, tilef il-kunċett tiegħu," qal Fearne. Aktar spazju ta' sodod se jiżdied ukoll permezz tas-sħubija bejn il-Gvern u l-Vitals Global Healthcare fejn se jerġa' jinfetaħ mill-ġdid l-Isptar San Luqa, se jsir referbishment qawwi fl-Isptar Karen Grech, kif ukoll jinkludi l-proġetti tal-Isptar Ġenerali t'Għawdex u l-iskola medika Barts. "Għaldaqstant, il-pjanijiet tagħna huma li kif eliminajna l-problema tal-mediċini out of stock, fix-xhur li ġejjin se nkunu qegħdin neliminw darba għal dejjem il-problema ta' nies fil-kurituri," qal Fearne.